II Vittorio Emanuele qalereyası
II Viktor Emanuel qalereyası (it. Galleria Vittorio Emanuele II, lomb. Galeria Vittori Emanuel II) — İtaliyanın ən qədim alış-veriş qalereyası və Milan şəhərinin əsas simvollarından biridir. Şəhərin mərkəzində dörd mərtəbəli qoşa arkada yerləşmiş qalereya İtaliya Krallığının ilk kralı olan II Viktor Emanuelin adını daşıyır. 1861-ci ildə dizayn edilmiş və 1865–1877-ci illər arasında memar Cüzeppe Menqoni tərəfindən tikilmişdir. Çoxsaylı dükanları və Milanın ümumi yığıncaq və yemək yeri kimi əhəmiyyətinə görə qalereyanı tez-tez "il salotto di Milano" (Milanın qonaq otağı) adlandırırlar. 2013-cü ildən etibarən arkada da, əsasən yüksək moda, zərgərlik, kitablar və rəsmlər satan lüks dükanlar, həmçinin restoranlar, kafelər, barlar və "Town House Galleria" adlı otel yerləşir. Qalereya Milanın ən qədim dükan və restoranlarına ev sahibliyi edir. Məsələn, Biffi Caffè (1867-ci ildə monarxın aşpazı Paolo Biffi tərəfindən yaradılmışdır), Savini restoranı, Borsalino papaq mağazası (1883) və s.